Čas branja: 1 min

Iz parlamenta izpadli SLS, PS in DL

Na predčasnih volitvah je največ glasov dobila stranka Mira Cerarja, kažejo rezultati vzporednih volitev, ki jih je opravil Inštitut Mediana.

Glasovi so razporejeni tako:

SMC: 36,9 odsotoka ali 36 sedežev,

SDS: 19,2 odstotka ali 19 sedežev,

Desus: 9,7 odstotka ali 10 sedežev,

Združena levica: 7,1 odstotka ali 7 sedežev,

SD: 5,8 odstotka ali 5 sedežev,

NSi: 5,4 odstotka ali 5 sedežev,

Zavezništvo Alenke Bratušek: 4,7 odstotka ali 4 sedeže.

Prva analiza: SDS razočaral, ZL presenetil, bo Židan odstopil?

Največje razočaranje je SDS Janeza Janše, ki so mu ankete pripisovale približno četrtino glasov. Izgubil je sedem poslanskih sedežev.

Poleg Cerarja, ki so mu ankete že prej kazale visoko zmago, je najbolj presenetila stranka Združena levica Luke Mesca, ki je na svojih prvih volitvah dobil sedem sedežev.

Presenešenje je tudi stranka Alenke Bratušek, ki ji ankete niso napovedovale uvrstitve v parlament.

Med luzerje štejemo tudi SD Dejana Židana, ki je na zadnjem soočenju na Pop tv napovedal, da bo vse, kar je manj od zdajšnjih 10 sedežev zanj poraz in da bo od tega odvisno tudi, ali bo kandidiral na jesenskem volivnem kongresu stranke. Dobil je le polovico sedežev iz prejšnje sestave. "V tem trenutku ne vem, kako se bom odločil," danes pravi Židan.

Spomnimo, zdaj je bila največja poslanska skupina SDS, ki je imela 29 sedežev. Sledila ji je zdaj izpadla Pozitivna Slovenija, ki je po razkolu ohranila 14 sedežev, Zavezništvo Alenke Bratušek in SD sta imeli po 10 sedežev, DL s sedmimi sedeži - ponovimo, v naslednji sestavi državnega zbora te stranke ne bo -, Desus in SLS (tudi zadnja je izpadla iz državnega zbora) s po petimi poslanci, NSi je imela štiri sedeže - in je te obdržala -, šest poslancev pa je po izstopu iz svojih poslanskih skupin ostalo nepovezanih.